Боян Бойчев
Кафе

chitanka.info

Всяка сутрин варя две кафета

Без захар — за теб и за мен,

Те заедно ставаха сладки. Но ето —

Денят вече не е споделен.

Аз те чакам сутрин в десет

Да десет на другия ден

И варя всеки път две кафета,

Ти знаеш — за теб и за мен.

Но теб те няма и кафето

Всеки път изпивам го сам,

Така от понеделник до петък,

Двойно горчи, докато знам,

Че ти няма да дойдеш,

Устните като с чаша кафе

Няма със мойте да слееш

Под кафеното топло небе.

А горчи, как кафето горчи

След твойта последна целувка,

Минаха дни, колко чаши изпих,

В колко утайки се лутах.

Сам пия двете чаши полека

с отровния вкус на бадем,

Но пак варя две кафета

Без захар — за тебе и за мен.

март 1999 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.